Twee vas nadat winkels geplunder is | News24
Twee vas nadat winkels geplunder is
DIE polisie het twee verdagtes in hegtenis geneem nadat hulle Maandag glo agt winkels wat aan buitelanders in St. Francisbaai behoort, geplunder het.
Die winkels is deur die loop van die dag geplunder en hou glo verband met die moord op 'n man in Humansdorp op 8 Mei. Volgens inligting is die oorledene glo deur 'n groep vermoor wat eie reg gebruik het.
Sers. Majola Nkohli, polisiewoordvoerder, sê volgens 'n gerug wat onder die gemeenskap versprei word, is die oorledene deur 'n groep buitelanders vermoor. " 'n Moordsaak is geopen, maar die polisie ondersoek nog die voorval en niemand is nog weens die moord aangekeer nie."
Kort nadat die twee verdagtes, 'n 57-jarige man en 'n 36-jarige vrou, Maandag in hegtenis geneem is, is die polisie se eenheid vir openbare orde na die gebied ontbied.
Die situasie is Dinsdagoggend as kalm bestempel terwyl die polisie steeds hoë sigbaarheid gehandhaaf het, sê Nkohli.